མིང་ཚིག་ནི་དོན་དངོས་སུ་མི་དང་འདྲ་བར་ལོ་རྒྱུས་ཀྱི་བརྒྱུད་རིམ་སྣ་ཚོགས་ཤིག་བརྒྱུད་ནས་ཡོང་བ་ཞིག་རེད།བྱ་ཚིག་ཆིབས་ལས་བཞོན་རྟ་ལ་ཆིབས་རྟ་ཐོགས་པ་དང་།ཆིབས་རྟའི་ཞལ་བསྒྱུར་བ་ལས་ཆིབས་བསྒྱུར་བྱུང་བ།ད་ཆ་ཆིབས་བསྒྱུར་དེ་ཡང་རྟ་སོགས་ཁ་ལོ་བསྒྱུར་བའི་དོན་དང་འབྲེལ་བ་མེད་པའི་དོན་དག་གཞན་ཞིག་ལ་གོ་ཚུལ་འདི་ཚོར་བསམས་ན།ང་ཚོས་སྤྱོད་བཞིན་པའི་མིང་ཚིག་རེ་ལ།ལོ་རྒྱུས་རིང་པོ་རེ་ཡོད་པ་དང་།ལོ་རྒྱུས་དེ་ཚོ་མང་ཆེ་བ་ང་ཚོས་རྦད་དེ་གཏིང་བརྗེད་དུ་སོང་ཟིན་པ་ཞིག་ཡིན་པའི་ངེས་ཤེས་བརྙེད་ཐུབ།ཇི་ལྟར་ཆིབས་བསྒྱུར་གྱི་གོ་དོན་དང་སྤྱོད་སྒོའི་འཕེལ་འགྱུར་དང་མཚུངས་པར།བོད་ཀྱི་མིང་ཚིག་མང་པོ་ཞིག་གི་ཐོག་མའི་གོ་དོན་དང་།ད་ལྟའི་གོ་དོན་གཉིས་ཐ་དད་དུ་སོང་ཡོད་ངེས་ཤིང་།དེ་འདྲའི་གོ་དོན་སྔ་ཕྱི་ཐ་དད་དུ་སོང་བའི་མིང་ཚིག་གི་འབྱུང་རྩར་བརྟག་ཞིབ་བྱེད་སྐབས།གོ་དོན་སྔ་ཕྱི་ཚང་མ་ཤེས་དགོས་པ་དེ་གནད་འགག་རེད་ལ་དཀའ་གནད་ཀྱང་རེད།།།།